Folketing
2005-05-25

Det er sådan, at det bortset fra to personer er underofficerer og menige, der er blevet anklaget i de her tortursager. Der er slet ikke noget, der tyder på, at man er i gang med at gøre ansvar gældende op i systemet. Jeg må sige, at det er meget skuffende, at statsministeren ikke har fundet anledning til en eneste gang at udtrykke afstandtagen over for USA’s politik, når hele verden taler om USA’s mildt sagt anstrengte forhold til internationale konventioner, og når samme præsident, som statsministeren var til møde med, netop har udnævnt en justitsminister, der offentligt har udtalt nogle holdninger til tortur, som er i strid med torturkonventionen. Må jeg så spørge til sidst: Kan man regne med, at statsministeren, når George Bush besøger Danmark, har jeg forstået her i sommer, vil rejse den her form for kritik over for præsidenten?